SKRIFTLIG FORESPØRGSEL E-0571/03

af Mihail Papayannakis (GUE/NGL) til Kommissionen

(28. februar 2003)

Om: Nationalparken i Nestos-flodens delta

Som selskabet til beskyttelse af Nestos-flodens økologiske udvikling har gjort opmærksom på, er nationalparken i Makedonien og Thrakien 6 år efter, den er blevet grundlagt, (Græske Lovtidende 854/16.9.96) stadig ikke i funktion, og de vådområder, den omfatter, er alvorligt truet. Nationalparken omfatter det bredere område ved Nestos-flodens delta, søerne Vistonida og Ismarida, indsøerne Almira, Lafri, Lafruda og kyststrækningerne mellem dem. Inden for parkens grænser findes der ligeledes 7 områder, som er indlemmet i natur 2000-nettet. Men til trods for meddelelsen om, at der skulle oprettes en nationalpark med et enkelt forvaltningsorgan, er der ikke blot ikke blevet truffet nogen foranstaltning til gennemførelse af projektet, men i de seneste år er der oven i købet konstateret en betydelig belastning af økosystemet, fordi der i området er blevet bygget lagertanke til brændstoffer.

Kan Kommissionen forsikre, at den vil henvende sig til de kompetente græske myndigheder med henblik på at nå frem til en ordning baseret på en korrekt og afbalanceret forvaltning af dette for Europa så vigtige økosystem i overensstemmelse med direktiv 92/43/EØF(1), og har den eventuelt til hensigt at medfinansiere oprettelsen af denne nationalpark?

(1) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(3. april 2003)

Den fælles ministerielle beslutning nr. 5796/1999 om udpegning af områderne i Nestos-deltaet, Vistonida-søen og Ismarida-søen som nationalpark gælder ikke længere. Ifølge græsk lovgivning består den nødvendige lovramme til beskyttelse af lokaliteterne og til opfyldelse af målene i direktiverne 79/409/EØF(1) og 92/43/EØF(2) i en godkendt forvaltningsplan (en specifik miljøundersøgelse), et præsidentielt dekret og et forvaltningsorgan.

For øjeblikket er Kommissionen i gang med at undersøge en række klager vedrørende forringelsen af Nestos-deltaet, som hovedsageligt skyldes manglende lovgivning til beskyttelse og bevarelse af deltaet. Kommissionen vil ikke tøve med at træffe alle de nødvendige forholdsregler, herunder indledelse af en overtrædelsesprocedure efter EF-traktatens artikel 226, for at sikre en korrekt anvendelse af Fællesskabets miljølovgivning.

Ifølge de foreliggende oplysninger har de græske myndigheder vedtaget lov nr. 3044/2002, i henhold til hvilken der skal oprettes 25 forvaltningsorganer for en række lokaliteter, som Grækenland allerede har foreslået optaget i Natura 2000-nettet under direktiv 92/43/EØF. I henhold til bestemmelserne i denne lov skal der oprettes et forvaltningsorgan for området omfattende Nestos-deltaet, Vistonida og Ismarida. Oprettelsen og igangsætningen af de 25 forvaltningsorganer er endnu ikke afsluttet. Forvaltningsorganerne forventes at ville bidrage til opfyldelsen af de bevarelsesmæssige målsætninger for disse områder, gennemførelsen af de godkendte forvaltningsplaner samt en effektiv beskyttelse af områderne.

Kommissionen kan bekræfte, at der er mulighed for at yde finansiel støtte til Grækenland via strukturfondene med henblik på oprettelse af de 25 forvaltningsorganer. Foranstaltningen indgår i den græske operationelle miljøplan for tidsrummet 2000-2006 (foranstaltning 8.1). Herudover er der planlagt foranstaltninger til beskyttelse af biotoper i de regionale operationelle programmer for samme tidsrum. Kommissionen kan forsikre det ærede medlem om, at den fortsat vil holde øje med, at der gøres fremskridt med hensyn til beskyttelse af de græske biotoper og oprettelse af forvaltningsorganer for Natura 2000-lokaliteterne i Grækenland.

(1) Rådets direktiv 79/409/EEC af 2. april 1979 om beskyttelse af vilde fugle, EFT L 103 af 25.4.1979.

(2) Rådets direktiv 92/43/EØF af 21. maj 1992 om bevaring af naturtyper samt vilde dyr og planter.